Danmark er sammen med otte andre NATO-lande blevet inviteret af USAs udenrigsminister, John Kerry, til at være en del af en »kernekoalition« mod Islamisk Stat i Irak.

USA udelukker dog at sætte soldater på jorden, skriver nyhedsbureauet Reuters.

»Vi er nødt til at angribe dem (IS, red.) på måder, som forhindrer dem i at overtage nye områder samt at styrke de irakiske sikkerhedsstyrker og andre i regionen, som er parate til at gå imod dem (IS, red.), dog uden at vi selv indsætter tropper,« siger John Kerry ifølge Reuters.

Invitationen falder, efter at den amerikanske udenrigsminister fredag morgen har været til møde med sine udenrigsministerkolleger fra Danmark, Storbritannien, Frankrig, Tyskland, Italien, Tyrkiet, Polen, Canada og Australien om sagen i forbindelse med NATO-topmødet i Wales.

John Kerry pointerer samtidig, at der ikke bliver tale om »støvler på landjorden«. Det betyder, at man ikke vil sende landtropper ind på irakisk jord.

I stedet opfordrer den amerikanske udenrigsminister til, at landene på anden vis hjælper til med at bekæmpe Islamisk Stat.

Udenrigsminister Martin Lidegaard (R) siger, at Danmark har sagt ja til at deltage i koalitionen:

»Det har vi sagt ja til her på et hasteindkaldt møde i morges (fredag, red.). Og vi er jo allerede aktive. Det er heldigvis et enigt folketing, der har sagt ja til at deltage med et transportfly med våben og humanitær hjælp,« siger Martin Lidegaard til DR Nyheder.

Udenrigsministeren peger på, at det ikke kun handler om militære bidrag. Det handler også om, hvordan man eksempelvis får stoppet pengetilførslen til IS samt tilgangen af unge mennesker fra Vesten, som drager til Irak og Syrien.

En samlet plan for indsatsen mod IS ønsker Kerry at have på plads før FNs generalforsamling senere på måneden, skriver Reuters.